Zuma vra SA om te verenigFoto: ANC/Twitter Zuma het die ANC se jaarlikse 8 Januarie-verklaring tydens die party se 104de verjaardagviering in Phokeng naby Rustenburg in Noordwes gelewer. Die ANC het op 8 Januarie 1912 tot stand gekom. “Lede moet onthou dat die ANC aan die mense behoort, met sy tradisies en waardes. Werk saam om korrupsie, faksievorming en ander euwels te bestry wat geen plek in die ANC het nie.” Zuma het met verwysing na rassisme gesê dit is duidelik dat sommige Suid-Afrikaners nog die land se apartheidsverlede verafgod. “Dit is duidelik dat daar ’n klein minderheid is wat apartheidsleiers verafgod. Hierdie mense verteenwoordig nie die ware karakter van Suid-Afrika nie.” Volgens Zuma moet die “demokratiese uitdrukking” en die wil van die meerderheid te alle tye deur alle burgers beskerm word.